কাশ্মীরে সেনা অভিযান, ধৃত হিজবুলের ‘স্লিপার সেল’ জঙ্গি

ওয়েব ডেস্ক: সন্ত্রাসবিরোধী অভিযানে ফের বড় সাফল্য পেল জম্মু ও কাশ্মীরের (Jammu & Kashmir) নিরাপত্তা বাহিনী। শনিবার সোপিয়ান জেলায় অভিযান চালিয়ে থেকে গ্রেফতার করা হয় হিজবুল মুজাহিদিন জঙ্গি (Hizbul Mujahideen Terrorist) গোষ্ঠীর সঙ্গে যুক্ত এক সন্দেহভাজনকে। ধৃতের নাম আলতাফ হুসেন ওয়াগা। তিনি দীর্ঘদিন ধরে ওই সংগঠনের হয়ে ‘ওভার-গ্রাউন্ড ওয়ার্কার’ তথা ‘স্লিপার সেল’-এর (Sleeper Cell) কাজ করছিলেন বলে দাবি তদন্তকারীদের।

জম্মু ও কাশ্মীর পুলিশের তদন্তকারী শাখা ‘স্টেট ইনভেস্টিগেশন এজেন্সি’-র আধিকারিকরা জানিয়েছেন, সোপিয়ানের বাসিন্দা আলতাফকে আগের একটি মামলার সূত্র ধরে পাকড়াও করা হয়েছে। তদন্তের সময় উদ্ধার হওয়া কিছু নথি থেকে তাঁর জঙ্গি-যোগের প্রমাণ মেলে।

আরও পড়ুন: এবার CBI-এর ফাঁসে অনিল আম্বানি, কোন অভিযোগে তল্লাশি তদন্তকারী সংস্থার?

তদন্তে জানা গিয়েছে, আলতাফ নাকি নিজের ‘হ্যান্ডলার’-এর নির্দেশে ভারতবিরোধী প্রচার ও দেশবিরোধী নানা কার্যকলাপে সক্রিয়ভাবে যুক্ত ছিলেন। তিনি সংগঠনের জন্য আশ্রয়, নগদ অর্থ এবং অন্যান্য সাহায্য জোগাতেন। এভাবেই জঙ্গি সংগঠনকে ভিতরে ভিতরে শক্তিশালী করার কাজ করছিলেন তিনি।

উল্লেখ্য, পহেলগাম কাণ্ডের পর থেকেই উপত্যকাজুড়ে জঙ্গি দমন অভিযান তীব্র হয়েছে। নিয়ন্ত্রণরেখা ও আন্তর্জাতিক সীমান্ত বরাবর বেড়েছে নজরদারি। কিছুদিন আগেই শ্রীনগরে ‘অপারেশন মহাদেব’-এ নিকেশ করা হয়েছে পহেলগাম কাণ্ডে জড়িত তিন জঙ্গিকে। পাশাপাশি কুলগাম জেলায় জঙ্গি তৎপরতা দমন করতে চলছে ‘অপারেশন অখল’।

এরই মধ্যে উরির নিয়ন্ত্রণরেখা এলাকায় অনুপ্রবেশের চেষ্টা রুখতে গিয়ে প্রাণ হারান ভারতীয় সেনার এক জওয়ান। গত ১২ অগাস্ট রাতে বারামুলা জেলার উরি সেক্টরে পাক মদতপুষ্ট জঙ্গিদের সঙ্গে সংঘর্ষে তাঁর মৃত্যু হয়।